**ΕΚΠΑΙΔΕΥΤΙΚΟ ΠΡΟΓΡΑΜΜΑ**

***ΒΟΥΛΗ ΤΩΝ ΕΦΗΒΩΝ:***

***ΒΗΜΑΤΑ ΔΗΜΟΚΡΑΤΙΑΣ – ΚΑΝΟΝΤΑΣ ΠΡΑΞΗ ΤΗ ΣΥΜΜΕΤΟΧΗ***

**ΚΣΤ΄ ΣΥΝΟΔΟΣ (2021 – 2022)**

Ψηφιακός Κόσμος: κωδικός Δημοκρ@τία

#ενημερώνομαι #κρίνω #παρεμβαίνω

Ομάδα Α΄: **Ψηφιακός Κόσμος και Εκπαίδευση**

Αξιότιμε κύριε Πρόεδρε,

Αξιότιμες κυρίες και κύριοι,

Αγαπητές και αγαπητοί συνάδελφοι,

Όπως όλες και όλοι γνωρίζουμε, η εκπαίδευση είναι δύναμη, ανάγκη, έμπνευση για την εξέλιξη της προσωπικότητάς μας, αναγκαία προϋπόθεση για την παροχή ίσων ευκαιριών σε όλα τα παιδιά και την πλήρη και ουσιαστική κοινωνική τους ένταξη. Η εκπαίδευση όμως πάνω απ’ όλα είναι δικαίωμα που κατοχυρώνεται στο Σύνταγμα και στη Διεθνή Σύμβαση για τα Δικαιώματα του Παιδιού. Δεν αποσκοπεί μόνο στην απόκτηση γνώσεων, αλλά επιπλέον στην ανάπτυξη του σεβασμού, της κοινωνικοποίησης, και στην προετοιμασία των μαθητριών και μαθητών για μία υπεύθυνη ζωή σε πνεύμα κατανόησης, ειρήνης, ανοχής και ισότητας.

Ωστόσο, ο εξετασιοκεντρικός χαρακτήρας του ελληνικού εκπαιδευτικού συστήματος και η βαθμοθηρία, σε συνδυασμό με τον παραμερισμό ή την υποτίμηση άλλων δεξιοτήτων των παιδιών (συναισθηματικών, πρακτικών, καλλιτεχνικών κλπ) υπονομεύουν την κατάκτηση αυτών των στόχων και συχνά εγκλωβίζουν συμμαθήτριες και συμμαθητές μας στο περιθώριο.

Από την άλλη το ψηφιακό περιβάλλον είναι για την εκπαίδευση αναγκαίο, στο βαθμό που το σχολείο πρέπει να συμβαδίζει με τις τρέχουσες κοινωνικές εξελίξεις και αποτελεί σύμμαχο και εργαλείο στην ανάπτυξη νέων και καινοτόμων διδακτικών πρακτικών.

Παρ’ όλα αυτά, η ομάδα μας επεσήμανε ότι αφενός ο ψηφιακός εκσυγχρονισμός του ελληνικού εκπαιδευτικού συστήματος είναι αργός και ότι υπάρχουν σχολικές μονάδες σε όλη την επικράτεια που δεν έχουν την ίδια πρόσβαση με άλλες, καθώς και ότι η επένδυση σε αυτό το αναγκαίο κομμάτι της διαδικασίας είναι ελλιπής, αφετέρου ότι κατά την περίοδο της πανδημίας η πλήρης υποκατάσταση της δια ζώσης διδασκαλίας από την εξ αποστάσεως είχε καταστροφικές επιπτώσεις τόσο στη μαθησιακή διαδικασία, όσο και στον ψυχισμό των παιδιών που επιβαρύνθηκαν δυσανάλογα, αγχώθηκαν, έχασαν τις κοινωνικές τους σχέσεις και τελικά κλήθηκαν να δώσουν και εξετάσεις.

Ως ομάδα δεν πιστεύουμε ότι κατά την περσινή χρονιά ήταν επαρκής και δίκαιη η μαθησιακή διαδικασία για μαθήτριες/μαθητές και εκπαιδευτικούς, λαμβάνοντας υπόψη τις διαφορετικές ταχύτητες που δημιουργήθηκαν, τα παιδιά που αποκλείστηκαν λόγω έλλειψης πρόσβασης σε ψηφιακά μέσα ή άλλων αδυναμιών, αλλά και η ενεργοποίηση και εφαρμογή της τράπεζας θεμάτων. Επίσης θεωρούμε ότι ακόμη περισσότερα παιδιά στράφηκαν στην παραπαιδεία, ενώ ευάλωτες οικονομικά οικογένειες δεν μπόρεσαν να το πράξουν παρότι το είχαν ανάγκη. Επομένως δεν γνωρίζουμε με ποια κριτήρια και για ποιους λόγους το Υπουργείο περίμενε ότι μετά από δύο χρόνια δυσκολιών λόγω των περιοριστικών μέτρων της πανδημίας, τα παιδιά μπορούν να ανταποκριθούν με τον ίδιο τρόπο.

Για όλους αυτούς τους λόγους θέλουμε να προτείνουμε:

* Μεγαλύτερη ακόμη επένδυση στην εκπαίδευση με στόχο τον ψηφιακό εκσυγχρονισμό όλων των σχολικών μονάδων και την εξασφάλιση της πρόσβασης όλων των παιδιών, ανεξαρτήτως καταγωγής, περιοχής, ειδικών εκπαιδευτικών αναγκών, αναπηριών.
* Αυξημένη προσοχή στην επιμόρφωση και υποστήριξη όλων των εκπαιδευτικών που και κατά την περίοδο της πανδημίας κλήθηκαν να διαχειριστούν συστήματα με τα οποία δεν ήταν εξοικειωμένοι.
* Μεγαλύτερη έμφαση σε βιωματικές δραστηριότητες στο σχολείο που μας επιτρέπουν να αναπτύξουμε το σεβασμό και ουσιαστικές σχέσεις μεταξύ μας. Χρειαζόμαστε μεγαλύτερη ισορροπία μεταξύ των μαθημάτων και θεωρούμε πως θα πρέπει να δοθεί περισσότερο βάρος στη γενική παιδεία έναντι της εξειδίκευσης.
* Τοποθέτηση ψυχολόγων σε όλα τα σχολεία για τη διαχείριση των αναγκών των μαθητριών και μαθητών, που πολλαπλασιάστηκαν μετά την περίοδο της τηλεκπαίδευσης.
* Η εξ αποστάσεως διδασκαλία πρέπει να εφαρμόζεται ως έσχατη λύση ή συμπληρωματικά στη δια ζώσης και πάντοτε λαμβάνοντας υπόψη την άποψη των παιδιών. Σε περίπτωση όμως που ξαναχρειαστεί, απαιτείται σχεδιασμός στη βάση της τηλεκπαίδευσης και όχι της τηλεδιδασκαλίας, αλλαγή δηλαδή του τρόπου παράδοσης (ώστε να γίνει πιο παιγνιώδης και διαδραστικός), προσαρμογή της ύλης, των εξετάσεων και της διαδικασίας ώστε να είναι πιο ελκυστική για τα παιδιά και να προκαλεί λιγότερο άγχος και πίεση.

Πιστεύουμε ότι θα φέρετε εις πέρας αυτό το δύσκολο έργο και υπογραμμίζουμε ότι μας οφείλεται μία πλήρως τεκμηριωμένη και γραπτή απάντηση σε όλα αυτά τα ζητήματα από το αρμόδιο Υπουργείο.

Τέλος, ευελπιστούμε στο μέλλον σε συνόδους που θα υλοποιηθούν δια ζώσης και σε ακόμη μεγαλύτερη εκπροσώπηση της κυβέρνησης στην κρίσιμη αυτή διαδικασία.

Σας ευχαριστούμε πολύ για την παρουσία σας εδώ και για την προσοχή σας.

Εκ μέρους της ομάδας «Ψηφιακός Κόσμος και Εκπαίδευση»